
ประกาศกรมพัฒนาธุรกิจการค้า
เรื่อง หลักเกณฑ์และวิธีการกำหนดเลขทะเบียนหนังสือบริคณห์สนธิ ห้างหุ้นส่วนจดทะเบียน
บริษัทจำกัด บริษัทมหาชนจำกัด หอการค้า สมาคมการค้า และนิติบุคคลที่ตั้งขึ้นตามกฎหมาย
ต่างประเทศที่ต้องปฏิบัติตามพระราชบัญญัติการประกอบธุรกิจของคนต่างด้าว พ.ศ. ๒๕๔๒
พ.ศ. ๒๕๔๘
			
เพื่อให้การกำหนดเลขทะเบียนหนังสือบริคณห์สนธิ ห้างหุ้นส่วนจดทะเบียน บริษัทจำกัด บริษัทมหาชนจำกัด หอการค้า สมาคมการค้า และนิติบุคคลที่ตั้งขึ้นตามกฎหมายต่างประเทศที่ต้องปฏิบัติตามพระราชบัญญัติการประกอบธุรกิจของคนต่างด้าว พ.ศ. ๒๕๔๒ สอดคล้องกับการกำหนดเลขประจำตัวประชาชน กรมพัฒนาธุรกิจการค้า จึงกำหนดหลักเกณฑ์และวิธีการกำหนดเลขทะเบียนหนังสือบริคณห์สนธิ ห้างหุ้นส่วนจดทะเบียน บริษัทจำกัด บริษัทมหาชนจำกัด หอการค้า สมาคมการค้า และนิติบุคคลที่ตั้งขึ้นตามกฎหมายต่างประเทศที่ต้องปฏิบัติตามพระราชบัญญัติการประกอบธุรกิจของคนต่างด้าว พ.ศ. ๒๕๔๒ ที่อยู่ในความรับผิดชอบของกรมพัฒนาธุรกิจการค้า ไว้ดังต่อไปนี้ 
๑. ให้ยกเลิกประกาศกรมพัฒนาธุรกิจการค้า เรื่อง หลักเกณฑ์และวิธีการกำหนดเลขทะเบียนพาณิชย์ เลขทะเบียนหนังสือบริคณห์ และเลขทะเบียนนิติบุคคล ลงวันที่ ๒๖ กันยายน ๒๕๔๖ 
๒. ในการกำหนดเลขทะเบียนหนังสือบริคณห์สนธิ ห้างหุ้นส่วนจดทะเบียน บริษัทจำกัด บริษัทมหาชนจำกัด หอการค้า สมาคมการค้า และนิติบุคคลที่ตั้งขึ้นตามกฎหมายต่างประเทศที่ต้องปฏิบัติตามพระราชบัญญัติการประกอบธุรกิจของคนต่างด้าว พ.ศ. ๒๕๔๒ ให้ดำเนินการดังนี้
เลขทะเบียนหนังสือบริคณห์สนธิ ห้างหุ้นส่วนจดทะเบียน บริษัทจำกัด บริษัทมหาชนจำกัด หอการค้า สมาคมการค้า และนิติบุคคลที่ตั้งขึ้นตามกฎหมายต่างประเทศที่ต้องปฏิบัติตามพระราชบัญญัติการประกอบธุรกิจของคนต่างด้าว พ.ศ. ๒๕๔๒ ประกอบด้วยตัวเลขทั้งหมด ๑๓ หลัก แยกเป็น ๖ ส่วน นับจากซ้ายไปขวา ดังนี้

ส่วนที่หนึ่ง มี ๑ หลัก กำหนดเป็นเลข ๐ แสดงว่าเป็นการจดทะเบียนที่อยู่ในความรับผิดชอบของกรมพัฒนาธุรกิจการค้า
ส่วนที่สอง มี ๒ หลัก หมายถึง จังหวัดที่เป็นที่ตั้งสำนักงานใหญ่ของนิติบุคคลกำหนดเลขจังหวัดตามบัญชีแนบท้ายประกาศกรมพัฒนาธุรกิจการค้า 
ส่วนที่สาม มี ๑ หลัก หมายถึง ประเภทของการจดทะเบียนโดยกำหนดเลขดังนี้
                      ห้างหุ้นส่วนสามัญนิติบุคคล กำหนดเลข ๒ 
                      ห้างหุ้นส่วนจำกัด กำหนดเลข ๓ 
                      หนังสือบริคณห์สนธิบริษัทจำกัด กำหนดเลข ๔ 
                      บริษัทจำกัด กำหนดเลข ๕ 
                      หนังสือบริคณห์สนธิบริษัทมหาชนจำกัด กำหนดเลข ๖ 
                      บริษัทมหาชนจำกัด กำหนดเลข ๗ 
                      หอการค้า กำหนดเลข ๘ 
                      สมาคมการค้า กำหนดเลข ๙ 
นิติบุคคลที่ตั้งขึ้นตามกฎหมายต่างประเทศที่ต้องปฏิบัติตามพระราชบัญญัติการประกอบธุรกิจของคนต่างด้าว พ.ศ. ๒๕๔๒ กำหนดเลข ๐
ส่วนที่สี่ มี ๓ หลัก หมายถึง เลขสามตัวท้ายของปีพุทธศักราชที่จดทะเบียน
ส่วนที่ห้า มี ๕ หลัก หมายถึง ลำดับของการจดทะเบียนแต่ละประเภท โดยเริ่มตั้งแต่เลข ๐๐๐๐๑ เป็นต้นไป
ส่วนที่หก มี ๑ หลัก หมายถึง เลขสำหรับใช้ในการตรวจสอบความถูกต้อง (Check Digit) ของเลขทะเบียนหนังสือบริคณห์ ห้างหุ้นส่วนจดทะเบียน บริษัทจำกัด บริษัทมหาชนจำกัด หอการค้า สมาคมการค้า และนิติบุคคลที่ตั้งขึ้นตามกฎหมายต่างประเทศที่ต้องปฏิบัติตามพระราชบัญญัติการประกอบธุรกิจของคนต่างด้าว พ.ศ. ๒๕๔๒ 
๓. เมื่อได้มีการกำหนดเลขทะเบียนข้างต้นไว้แล้ว หากภายหลังจะได้มีการเปลี่ยนแปลงหรือแจ้งย้ายสำนักงานใหญ่ไปตั้ง ณ ท้องที่อื่นใดก็ให้คงเลขทะเบียนที่ออกไว้เช่นเดิม 
๔. การควบหรือแปรสภาพของนิติบุคคลที่มีผลให้ต้องมีการจดทะเบียนต่างหากจากนิติบุคคลก่อนควบหรือแปรสภาพ ให้กำหนดเลขทะเบียนนิติบุคคลที่เกิดจากการจดทะเบียนนั้น เสมือนกับนิติบุคคลที่จดทะเบียนจัดตั้งใหม่ 
๕. ประกาศนี้ให้ใช้บังคับตั้งแต่วันที่ ๑ มกราคม พ.ศ. ๒๕๔๙ เป็นต้นไป 
ประกาศ ณ วันที่ ๑๖ พฤษภาคม ๒๕๔๘
อรจิต สิงคาลวณิช
อธิบดีกรมพัฒนาธุรกิจการค้า

